title: Recomandarea (UE) 2022/495 a Comisiei din 25 martie 2022 privind monitorizarea prezenței furanului și a alchilfuranilor în alimente

text:
               28.3.2022

               RO

               Jurnalul Oficial al Uniunii Europene

               L 100/60

      RECOMANDAREA (UE) 2022/495 A COMISIEI
      din 25 martie 2022
      privind monitorizarea prezenței furanului și a alchilfuranilor în alimente
      COMISIA EUROPEANĂ,
      având în vedere Tratatul privind funcționarea Uniunii Europene, în special articolul 292,
      întrucât:

                  (1)

                  Furanul și alchilfuranii, care includ metilfurani, cum ar fi 2-metilfuranul, 3-metilfuranul și 2,5-dimetilfuranul, sunt contaminanți de proces care se formează în alimente în timpul prelucrării termice.

                  (2)

                  Grupul pentru contaminanții din lanțul alimentar al Autorității Europene pentru Siguranța Alimentară (EFSA) a adoptat în 2017 un aviz științific privind riscurile pentru sănătatea publică legate de prezența furanului și a metilfuranilor în alimente (1). Avizul a concluzionat că nivelurile actuale de expunere la furan reprezintă un motiv de îngrijorare pentru sănătate. În ceea ce privește metilfuranii, avizul a concluzionat că aceștia pot contribui în mod semnificativ la expunerea globală la furan și alchilfurani și, prin urmare, pot spori preocuparea legată de sănătate. Cu toate acestea, deoarece lipsesc date privind prezența metilfuranilor în produsele alimentare, EFSA a recomandat producerea de date suplimentare în acest domeniu. În special, a fost raportată prezența furanului și a alchilfuranilor în cafea, alimentele la borcan pentru bebeluși, supele gata de consum, chipsurile pe bază de cartofi, sucurile de fructe, cerealele pentru micul dejun, biscuiți, biscuiți crocanți și pâine crocantă.

                  (3)

                  2-metilfuranul și 3-metilfuranul pot fi cuantificate în mod fiabil cu metodele de analiză disponibile în prezent, în timp ce, pentru analiza fiabilă a 2,5-dimetilfuranului, sunt necesare eforturi suplimentare. Cu toate acestea, dacă metoda de analiză utilizată permite acest lucru, ar fi oportun să se analizeze și să se cuantifice 2,5-dimetilfuranul și să se raporteze datele.

                  (4)

                  În plus, literatura științifică a indicat recent prezența contaminanților alimentari legați de alchilfurani, alții decât metilfuranii, cum ar fi 2-pentilfuranul și 2-etilfuranul. Prin urmare, ar fi oportun să se analizeze și să se cuantifice astfel de alchilfurani suplimentari (nemetilfurani), cu condiția ca metoda de analiză să fie fiabilă pentru acest scop.

                  (5)

                  Rezultatele monitorizării furanului și alchilfuranilor trebuie să fie fiabile și comparabile. Prin urmare, este oportun să se furnizeze instrucțiuni privind prelevarea de probe și criteriile de performanță analitică.

                  (6)

                  EFSA are un mandat din partea Comisiei Europene de a colecta toate datele disponibile cu privire la prezența contaminanților chimici în alimente și în hrana pentru animale. Aceste date sunt utilizate în avizele științifice și rapoartele EFSA privind contaminanții din produsele alimentare și din hrana pentru animale.

                  (7)

                  Prin urmare, este oportun să se recomande monitorizarea furanului și a alchilfuranilor din produsele alimentare și raportarea datelor către EFSA,

            ADOPTĂ PREZENTA RECOMANDARE:

                  1.

                  Statele membre ar trebui, cu implicarea activă a operatorilor din sectorul alimentar, să monitorizeze furanul, 2-metilfuranul și 3-metilfuranul în produsele alimentare, în special în cafea, alimentele la borcan pentru bebeluși (inclusiv alimentele pentru bebeluși în recipiente, tuburi și pungi), supele gata de consum, chipsurile pe bază de cartofi, sucurile de fructe, cerealele pentru micul dejun, biscuiți, biscuiți crocanți și pâine crocantă.

                  2.

                  Pentru a se asigura că probele sunt reprezentative, statele membre trebuie să urmeze procedurile de prelevare de probe prevăzute în partea B a anexei la Regulamentul (CE) nr. 333/2007 al Comisiei (2). Operatorii din sectorul alimentar trebuie, de asemenea, să aplice această procedură de prelevare de probe sau o procedură de prelevare de probe echivalentă, asigurându-se că probele sunt reprezentative.

                  3.

                  Pentru analiza furanului, a 2-metilfuranului și a 3-metilfuranului în cafea și în alimentele la borcan pentru bebeluși, statele membre și operatorii din sectorul alimentar trebuie să utilizeze o metodă care să respecte următoarele criterii:

                                 Parametru

                                 Criteriu

                              Specificitate

                              Fără interferențe spectrale sau cauzate de matrice

                              Probe martor

                              Sub limita de detecție (LOD)

                              Repetabilitate (RSDr)

                              de 0,66 ori RSDR derivată din ecuația Horwitz (modificată)

                              Reproductibilitate (RSDR)

                              Derivată din ecuația Horwitz (modificată)

                              Recuperare

                              80-110 %

                              Limita de detecție (LOD)

                              Trei zecimi din LOQ

                              Limita de cuantificare (LOQ)

                              Pentru cafea: maximum 20 μg/kg
                              Pentru alimentele la borcan pentru bebeluși: 5 μg/kg

                        Pentru analiza furanului în alte alimente decât cafeaua și alimentele la borcan pentru bebeluși, statele membre și operatorii din sectorul alimentar trebuie să utilizeze o metodă care respectă aceste criterii, iar limita de cuantificare (LOQ) nu trebuie să depășească 5 μg/kg.
                  Pentru analiza 2-metilfuranului și 3-metilfuranului în alte alimente decât cafeaua și alimentele la borcan pentru bebeluși, laboratoarele trebuie să dispună de proceduri de control al calității pentru a asigura fiabilitatea rezultatelor analitice obținute, unde limita de cuantificare nu trebuie să fie mai mare de 5 μg/kg.

                  4.

                  În cazul în care metoda de analiză utilizată permite determinarea alchilfuranilor, alții decât 2-metilfuranul și 3-metilfuranul, statele membre și operatorii din sectorul alimentar trebuie să determine alchilfuranii respectivi.

                  5.

                  Statele membre și operatorii din sectorul alimentar trebuie să furnizeze rezultatele monitorizării către EFSA până la data de 30 iunie a fiecărui an, în conformitate cu cerințele Orientărilor EFSA privind descrierea standard a probelor (Standard Sample Description – SSD) pentru produse alimentare și hrană pentru animale și cu cerințele de raportare specifice suplimentare ale EFSA (3).

         Adoptată la Bruxelles, 25 martie 2022.

               Pentru Comisie

            Stella KYRIAKIDES

               Membru al Comisiei

         (1)  Grupul pentru contaminanții din lanțul alimentar (CONTAM) al EFSA, „Scientific Opinion on the risk for public health related to the presence of furan and methylfurans in food”. EFSA Journal 2017;15(10):5005, 142 pp. https://doi.org/10.2903/j.efsa.2017,5005

         (2)  Regulamentul (CE) nr. 333/2007 al Comisiei din 28 martie 2007 de stabilire a metodelor de prelevare a probelor și de analiză pentru controlul oficial al nivelurilor de plumb, cadmiu, mercur, staniu anorganic, 3-MCPD și benzo(a)piren din produsele alimentare (JO L 88, 29.3.2007, p. 29).

         (3)  https://www.efsa.europa.eu/en/call/call-continuous-collection-chemical-contaminants-occurrence-data-0


title: Recomandarea (UE) 2021/1459 a Consiliului din 9 septembrie 2021 de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții

text:
                  10.9.2021

                  RO

                  Jurnalul Oficial al Uniunii Europene

                  L 320/1

         RECOMANDAREA (UE) 2021/1459 A CONSILIULUI
         din 9 septembrie 2021
         de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) literele (b) și (e) și articolul 292 prima și a doua teză,
         întrucât:

                     (1)

                     La 30 iunie 2020, Consiliul a adoptat o recomandare privind restricția temporară asupra călătoriilor neesențiale către UE și posibila eliminare a acestei restricții (1) (denumită în continuare „recomandarea Consiliului”).

                     (2)

                     De atunci, Consiliul a adoptat Recomandările (UE) 2020/1052 (2), (UE) 2020/1144 (3), (UE) 2020/1186 (4), (UE) 2020/1551 (5), (UE) 2020/2169 (6), (UE) 2021/89 (7), (UE) 2021/132 (8), (UE) 2021/767 (9), (UE) 2021/892 (10), (UE) 2021/992 (11), (UE) 2021/1085 (12), (UE) 2021/1170 (13) și (UE) 2021/1346 (14) de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții.

                     (3)

                     La 20 mai 2021, Consiliul a adoptat Recomandarea (UE) 2021/816 de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții (15), în scopul actualizării criteriilor utilizate pentru a evalua dacă călătoriile neesențiale din țări terțe sunt sigure și ar trebui să fie permise.

                     (4)

                     Recomandarea Consiliului prevede că statele membre ar trebui să elimine treptat restricția temporară asupra călătoriilor neesențiale către UE începând cu 1 iulie 2020, într-un mod coordonat, în ceea ce privește rezidenții țărilor terțe enumerate în anexa I la recomandarea Consiliului. O dată la două săptămâni, după o strânsă consultare cu Comisia, precum și cu agențiile și serviciile relevante din cadrul UE, Consiliul ar trebui să revizuiască și, dacă este cazul, să actualizeze lista țărilor terțe care figurează în anexa I, în urma unei evaluări globale bazate pe metodologia, criteriile și informațiile menționate în recomandarea Consiliului.

                     (5)

                     De atunci, în cadrul Consiliului au avut loc discuții, în strânsă consultare cu Comisia, precum și cu agențiile și serviciile relevante din cadrul UE, cu privire la revizuirea listei țărilor terțe care figurează în anexa I la recomandarea Consiliului și cu aplicarea criteriilor și a metodologiei prevăzute în recomandarea Consiliului, astfel cum a fost modificată prin Recomandarea (UE) 2021/816. Ca urmare a acestor discuții, lista țărilor terțe care figurează în anexa I ar trebui modificată. În mod concret, Uruguayul ar trebui adăugat pe listă, iar Albania, Armenia, Azerbaidjanul, Statul Brunei Darussalam, Japonia și Serbia ar trebui eliminate de pe listă.

                     (6)

                     Controlul la frontiere există în interesul nu doar al statului membru la ale cărui frontiere externe se aplică, ci al tuturor statelor membre care au eliminat controlul la frontierele lor interne. Prin urmare, statele membre ar trebui să se asigure că măsurile luate la frontierele externe sunt coordonate, pentru a garanta o bună funcționare a spațiului Schengen. În acest scop, începând cu 9 septembrie 2021, statele membre ar trebui să continue eliminarea restricției temporare asupra călătoriilor neesențiale către UE, în mod coordonat, în ceea ce privește rezidenții țărilor terțe, ai regiunilor administrative speciale și ai altor entități și autorități teritoriale enumerate în anexa I la recomandarea Consiliului, astfel cum este modificată prin prezenta recomandare.

                     (7)

                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la TFUE, Danemarca nu participă la adoptarea prezentei recomandări, aceasta nu este obligatorie pentru respectivul stat membru și nu i se aplică. Deoarece prezenta recomandare constituie o dezvoltare a acquis-ului Schengen, Danemarca decide, în conformitate cu articolul 4 din protocolul respectiv, în termen de șase luni de la data la care Consiliul decide cu privire la prezenta recomandare, dacă o va pune în aplicare.

                     (8)

                     Prezenta recomandare constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (16); prin urmare, Irlanda nu participă la adoptarea prezentei recomandări, aceasta nu este obligatorie pentru respectivul stat membru și nu i se aplică.

                     (9)

                     În ceea ce privește Islanda și Norvegia, prezenta recomandare constituie o dezvoltare a dispozițiilor acquis-ului Schengen în înțelesul Acordului încheiat de Consiliul Uniunii Europene și Republica Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen, care se află sub incidența articolului 1 punctul A din Decizia 1999/437/CE a Consiliului (17).

                     (10)

                     În ceea ce privește Elveția, prezenta recomandare constituie o dezvoltare a dispozițiilor acquis-ului Schengen în înțelesul Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen, care se află sub incidența articolului 1 punctul A din Decizia 1999/437/CE (18), coroborat cu articolul 3 din Decizia 2008/146/CE a Consiliului (19).

                     (11)

                     În ceea ce privește Liechtensteinul, prezenta recomandare constituie o dezvoltare a dispozițiilor acquis-ului Schengen în înțelesul Protocolului între Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen, care se află sub incidența articolului 1 punctul A din Decizia 1999/437/CE (20), coroborat cu articolul 3 din Decizia 2011/350/UE a Consiliului (21),

               ADOPTĂ PREZENTA RECOMANDARE:
         Recomandarea (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții, astfel cum a fost modificată prin Recomandarea (UE) 2020/1052, prin Recomandarea (UE) 2020/1144, prin Recomandarea (UE) 2020/1186, prin Recomandarea (UE) 2020/1551, prin Recomandarea (UE) 2020/2169, prin Recomandarea (UE) 2021/89, prin Recomandarea (UE) 2021/132, prin Recomandarea (UE) 2021/767, prin Recomandarea (UE) 2021/816, prin Recomandarea (UE) 2021/892, prin Recomandarea (UE) 2021/992, prin Recomandarea (UE) 2021/1085, prin Recomandarea (UE) 2021/1170 și prin Recomandarea (UE) 2021/1346, se modifică după cum urmează:

                     1.

                     Punctul 1 primul paragraf din recomandarea Consiliului se înlocuiește cu următorul text:

                                 „1.

                                 Începând cu 9 septembrie 2021, statele membre ar trebui să elimine treptat restricția temporară asupra călătoriilor neesențiale către UE, în mod coordonat, în ceea ce privește rezidenții țărilor terțe enumerate în anexa I.”

                     2.

                     Anexa I la recomandare se înlocuiește cu următorul text:

                           „ANEXA I
                           Țările terțe, regiunile administrative speciale și alte entități și autorități teritoriale ai căror rezidenți nu ar trebui să fie afectați de restricția temporară de la frontierele externe asupra călătoriilor neesențiale către UE:
                           I.   STATE

                                       1.

                                       AUSTRALIA

                                       2.

                                       BOSNIA ȘI HERȚEGOVINA

                                       3.

                                       CANADA

                                       4.

                                       IORDANIA

                                       5.

                                       NOUA ZEELANDĂ

                                       6.

                                       QATAR

                                       7.

                                       REPUBLICA MOLDOVA

                                       8.

                                       ARABIA SAUDITĂ

                                       9.

                                       SINGAPORE

                                       10.

                                       COREEA DE SUD

                                       11.

                                       UCRAINA

                                       12.

                                       URUGUAY

                                       13.

                                       CHINA (*1)

                                 II.   REGIUNI ADMINISTRATIVE SPECIALE ALE REPUBLICII POPULARE CHINEZE

                                       RAS Hong Kong

                                       RAS Macao

                                 III.   ENTITĂȚI ȘI AUTORITĂȚI TERITORIALE NERECUNOSCUTE CA STATE DE CEL PUȚIN UN STAT MEMBRU

                                       Taiwan

                        (*1)  sub rezerva confirmării reciprocității"

            Adoptată la Bruxelles, 9 septembrie 2021.

                  Pentru Consiliu

                  Președintele

               G. DOVŽAN

            (1)  JO L 208 I, 1.7.2020, p. 1.

            (2)  JO L 230, 17.7.2020, p. 26.

            (3)  JO L 248, 31.7.2020, p. 26.

            (4)  JO L 261, 11.8.2020, p. 83.

            (5)  JO L 354, 26.10.2020, p. 19.

            (6)  JO L 431, 21.12.2020, p. 75.

            (7)  JO L 33, 29.1.2021, p. 1.

            (8)  JO L 41, 4.2.2021, p. 1.

            (9)  JO L 165 I, 11.5.2021, p. 66.

            (10)  JO L 198, 4.6.2021, p. 1.

            (11)  JO L 221, 21.6.2021, p. 12.

            (12)  JO L 235, 2.7.2021, p. 27.

            (13)  JO L 255, 16.7.2021, p. 3.

            (14)  JO L 306, 31.8.2021, p. 4.

            (15)  JO L 182, 21.5.2021, p. 1.

            (16)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

            (17)  JO L 176, 10.7.1999, p. 31.

            (18)  JO L 53, 27.2.2008, p. 52.

            (19)  Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).

            (20)  JO L 160, 18.6.2011, p. 21.

            (21)  Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor (JO L 160, 18.6.2011, p. 19).


title: Recomandarea Băncii Centrale Europene din 7 septembrie 2021 către Consiliul Uniunii Europene cu privire la auditorii externi ai Banca d’Italia (BCE/2021/41) 2021/C 370/01

text:
               15.9.2021

               RO

               Jurnalul Oficial al Uniunii Europene

               C 370/1

      RECOMANDAREA BĂNCII CENTRALE EUROPENE
      din 7 septembrie 2021
      către Consiliul Uniunii Europene cu privire la auditorii externi ai Banca d’Italia
      (BCE/2021/41)
      (2021/C 370/01)
      CONSILIUL GUVERNATORILOR BĂNCII CENTRALE EUROPENE,
      având în vedere Tratatul privind funcționarea Uniunii Europene,
      având în vedere Statutul Sistemului European al Băncilor Centrale și al Băncii Centrale Europene, în special articolul 27.1,
      întrucât:

                  (1)

                  Auditul conturilor Băncii Centrale Europene (BCE) și ale băncilor centrale naționale ale statelor membre a căror monedă este euro este efectuat de auditori externi independenți recomandați de Consiliul guvernatorilor BCE și aprobați de Consiliul Uniunii Europene.

                  (2)

                  Mandatul auditorilor externi actuali ai Banca d’Italia, BDO Italia S.p.A., a încetat după efectuarea auditului aferent exercițiului financiar 2020. Prin urmare, este necesară desemnarea unor auditori externi începând cu exercițiul financiar 2021.

                  (3)

                  Banca d’Italia a selectat Deloitte & Touche S.p.A. drept auditori externi pentru exercițiile financiare 2021-2022,

            ADOPTĂ PREZENTA RECOMANDARE:
      Se recomandă desemnarea Deloitte & Touche S.p.A. drept auditori externi ai Banca d’Italia pentru exercițiile financiare 2021-2022.

         Adoptată la Frankfurt pe Main, 7 septembrie 2021.

               Președintele BCE

            Christine LAGARDE